Poskantoor-staking: Onderhandelings duur voortArgieffoto Siyabonga Cwele, minister van telekommunikasie en die posdiens, het Vrydag die Suid-Afrikaanse Poskantoor en vakbonde versoek om hul werkers te oorreed om die staking te beëindig. Hy is in “ernstige gesprekke” met alle aandeelhouers betrokke, het hy in ŉ verklaring gesê. “Alle aandeelhouers neem kennis van die negatiewe impak van die voortslepende staking, die finansiële stand van die poskantoor en die geweld en intimidasie.” Cwele het gesê die bestuur en vakbonde vergader met personeel en doen ŉ beroep op hulle om terug te keer werk toe. Hy het gesê hy is bemoedig deur die vordering wat reeds gemaak is. “Ons wil alle Suid-Afrikaners verseker dat ons onverpoosd werk om die staking tot ŉ einde te bring,” het hy gesê. Die staking, wat nou al maande lank duur, hou verband met tydelike werkers wat permanent aangestel moet word. Die Poskantoor het ook bevestig onderhandelings duur voort. “Bedrywighede by sommige poskantore is steeds opgeskort weens erge intimidasie en dreigemente van geweld,” het die organisasie in ŉ verklaring gesê. Bedrywighede by possorteringsentrums in Gauteng, Bloemfontein en Polokwane het grotendeels tot ŉ stilstand gekom, aangesien werknemers nie toegelaat word om hul werksplek te betree nie. Intussen het die Kommunikasiewerkersvakbond (CWU) gesê hy is verras oor Cwele se uitlatings. “Die CWU is verras deur die minister se versoek aan die vakbond om die staking op te skort, aangesien die vakbond nie enige staking gereël het nie.” Die vakbond het ook gesê hy is besorg oor die maatskappy en ander groeperings, onder die vaandel van die departement, se pogings om die staking te beëindig sonder om met die personeel te vergader. “Hierdie benadering vererger die krisis in die Poskantoor,” het die vakbond gesê. Volgens die CWU moet die personeel ŉ mandaat vir die vakbond gee of die ooreenkoms, om hulle in verskillende fases permanent aan te stel met ŉ salarisverhoging “die moeite werd is om te oorweeg”. Klik hier om alle berigte oor die staking by die Poskantoor te lees.